Resensie | Xplorio Gansbaai
So kook mens
Skrywer: Hannetjie Joubert
Met hedendaagse werksdruk en lang ure is daar 'n groot behoefte om bekostigbare kos voor te berei met min moeite. So kook mens is gebaseer op die beginsel van kettingkook. Kettingkook behels dat jy meer as een porsie kos voorberei en dan bevries vir latere gebruik – hierdie porsies kan dan later omgetower word in 'n heel ander vorm en voorkoms. Verskeie variasieresepte sorg dat alledaagse kosmaak 'n avontuur is, die mikrogolf jou beste vriend word en die vrieskas 'n getroue huismaat.
Kook en geniet was destyds 'n unieke boek, want dit het aangeneem mense weet nie wat om in die kombuis te doen nie; mense het daardie boek gekoop om soos ma te leer kook. Só kook mens se aanslag is anders, die stappe word ook presies verduidelik, maar hier word gepraat met moderne, werkende mense wat min tyd het en die behoefte aan goeie restaurantkos, maar die begroting van 'n gewone mens.
Só kook mens is iets wat alle jong werkende mense in hulle kombuise moet hê – heelwat middeljariges sal ook veel hierby baat.
Hannatjie Joubert is 'n bekende in kosmaakkringe. Sy is in die jare negentig as die Vleisraad se Braaikoningin gekroon, die eerste vrou wat hierdie gesogte prys gewen het, en het daarna in etlike braaikompetisies die mans laat rook eet. Sy bestuur tans haar eie restaurant en spyseniersbesigheid waarvandaan sy ook 'n bekende kookskool, Haniki's Blumin Good Food, bedryf. Haar vorige boek, Bottel en gebruik, was uiters gewild.